2023 8 11
LT
Europos Sąjungos oficialusis leidinys
C 283/73 2023 m. vasario 14 d., antradienis
13. mano, kad ES tenka svarbus vaidmuo siekiant gerinti tiek medienos pasiūlą, tiek ir paklausą, kad būtų atsisakoma neteisėtai pagamintos medienos ir padedama eksportuojančioms šalims imantis veiksmų kovoti su neteisėta medienos ruoša ir korupcija, dėl kurių naikinami miškai, vyksta klimato kaita ir pažeidžiamos žmogaus teisės; pripažįsta, kad pagal naująjį pasiūlymą dėl reglamento dėl miškų naikinimo savanoriškos partnerystės susitarimai ir toliau bus svarbi teisinė sistema tiek ES, tiek jos šalims partnerėms; pabrėžia, kad tai buvo pasiekta dėl gero atitinkamų šalių partnerių bendradarbiavimo ir įsitraukimo į procesą; remia Komisijos pastangas rasti kitų potencialių partnerių, norinčių sudaryti būsimus FLEGT savanoriškos partnerystės susitarimus; 14. primena, kad tvari ir įtrauki miškotvarka ir miškų valdymas yra labai svarbūs norint pasiekti Darnaus vystymosi darbotvarkėje iki 2030 m. ir Paryžiaus susitarime nustatytus tikslus, visų pirma vykdant nacionaliniu lygmeniu nustatytus įpareigojančius veiksmus; primena kasybos, kaip vieno iš pagrindinių tropinių miškų naikinimo veiksnių, kurie lemia didelę dirvožemio eroziją ir taršą, didesnę miškų fragmentaciją ir upių bei upelių taršą gyvsidabriu, svarbą; pažymi, kad Gajana plečia savo naftos, dujų ir kasybos pramonę; ragina Gajanos vyriausybę imtis tolesnių veiksmų siekiant pažaboti neteisėtą kasybą; susirūpinęs pažymi, kad miškų sektoriaus ir kasybos sektoriaus reglamentavimas yra nepakankamai suderintas; palankiai vertina tolesnius susitarimus, kuriais siekiama papildyti FLEGT savanoriškos partnerystės susitarimą aplinkosaugos klausimais; 15. pabrėžia, kad visos FLEGT iniciatyvos sėkmė, be kita ko, priklauso nuo aplinkos srities žmogaus teisių gynėjų ir informatorių apsaugos, mažųjų ir vidutinių įmonių (MVĮ) gebėjimo teisėtai vykdyti savo veiklą stiprinimo, veiksmingos žemės apsaugos užtikrinimo ir visapusiško vietos bendruomenių ir čiabuvių tautų, ypač Amerikos indėnų bendruomenių, paprotinių teisių pripažinimo, įskaitant teisę socialinio teisingumo sumetimais duoti sutikimą bet kokiai medienos koncesijai jų žemėje arba jo neduoti; pabrėžia, kad ES turėtų remtis tradicinėmis čiabuvių tautų ir kitų vietos bendruomenių žiniomis apie tvarią miškotvarką; atsižvelgdamas į tai primena, kad svarbu išvengti bet kokios papildomos administracinės naštos MVĮ ir teikti teisinę pagalbą šioms įmonėms, kad būtų užtikrinta jų atitiktis naujiems tarptautiniams susitarimams, priemonėms bei dokumentams aplinkos klausimu; 16. paveda Pirmininkei perduoti šią rezoliuciją Tarybai, Komisijai bei valstybių narių ir Gajanos Kooperacinės Respublikos vyriausybėms bei parlamentams.